د هلمند د پېښې د غندلو احتجاج لا هم روان دی 
په هلمند کې د سنګین د خونړۍ پېښي د قربانیانو د کورنیو او مدني فعالانو احتجاج لا هم روان دی،په دغې پېښې ۳۵ تنه ووژل شول.
په هلمند ولایت کې د سنګین د خونړۍ پېښي په غم او غندنه کې ناست احتجاج کونکې د پېښي په اړ د شفافو پلټنو په پایله کې تورنو کسانو ته د اعدام سزا او هلمند ته د جمهور ریس محمد اشرف غني د ورتګ غوښتنه لري . د دوی شمېر سلګونو کساتو ته رسیږي چې د هلمند د والي د دفتر مخې ته يې خېمې وهلي او د ولایت مقام ته د ورتلو لار يې تړلي دي . څه ورځو وړاندې په هلمند کې د واده پر مراسمو توغندي ولګېدل چې له کبله یې د چارواکو په خبره شاوخوا ۳۵ کسان ووژل شول او ګڼ نور ژوبل شول، د دغه برید پړه پر افغان ځواکونو اچول شوې ده. د احتجاج کوونکو یوه بله غوښتنه دا ده چې افغان حکومت دې په هلمند ولایت کې په راتلوونکې کي د دا ډول پېښو د مخنیوي لپاره پراخ تغیرات او اصلاحات راولي . یو احتجاج کوونکي وویل "تاسي چې د څو میاشتو راهیسې د خپل موقف لپاره پر کابینه نه سره جوړیږئ ، خو ملت مو داسې حالت ته رسولی چې د واده پر مراسمو يې ګولۍ وریږي او څه نشي کولای . " د هلمند د مدني ټولنې مشر سردار محمد سروري امریکا غږ ته وويل چي تر هغو به يې احتجاج دوام ولري چي غوښتنې يې نه وي منل شوي . په همدې وخت کې نن مازیګر ناوخته د جمهور ریس محمد اشرف غني د سلاکار حاجي دین محمد په مشرۍ یو ۱۵ کسیزه حکومتي پلاوی هم د پېښي د څېړلو لپاره هلمند ته ورسېد چې حقیقت معلوم کړي او بیا ولسمشر ته خپل رېپوټ ورکړي. د هلمند د ملي امنیت ریاست وايي چي د نوي میلادي کال په لمړۍ شپه سنګین کې د واده پر مراسمو لګیدلي توغندي ۳۵ کسان وژلي او ۶۷ تنه نور يې ټپیان کړي . افغان چارواکو ویلي چې په پېښه کې ښکیل پوځیان به محاکمه شي، دغه پېښه په افغانستان کې په ټولنیزو رسنیو کې هم په پراخ ډول غندل شوې ده. عزیزالله پوپل په جنوبي ولایتونو کې د امریکا غږ اشنا راډیو د پښتو خبریال دی. له امریکا غږ سره د کار له مخه یې په سیمه کې له ملي راډیو او ټلویزیون، روز خبري اژانس، هیواد ټلویزیون او افغان ازاد راډیو سره د خبریال په حیث کار کړی، او د کندهار په پوهنتون کې یې د ادبیاتو زده کړې ترسره کړې دي